**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο** **«****Ο** **περί της Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες (Τροποποιητικός) (Αρ. 4) Νόμος του 2021»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Φωτεινή Τσιρίδου Χριστιάνα Ερωτοκρίτου

Νίκος Γεωργίου Σωτήρης Ιωάννου

Ανδρέας Πασιουρτίδης Κωστής Ευσταθίου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 2, 9 και 16 Φεβρουαρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, του Τμήματος Τελωνείων του Υπουργείου Οικονομικών, της Κεντρικής Τράπεζας της Κύπρου και της Μονάδας Καταπολέμησης Αδικημάτων Συγκάλυψης.

Στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής Πανίκος Λεωνίδου και Χαράλαμπος Θεοπέμπτου, καθώς και το μη μέλος της Ρίτα Θεοδώρου Σούπερμαν.

Σκοπός του νόμου που προτείνεται είναι η τροποποίηση του περί Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες Nόμου, ώστε να εναρμονιστεί η εθνική νομοθεσία με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1153 του Ευρωπαϊκού Κοινοβουλίου και του Συμβουλίου της 20ης Ιουνίου 2019 για τη θέσπιση Κανόνων με Σκοπό τη Διευκόλυνση της Χρήσης Χρηματοοικονομικών και Άλλων Πληροφοριών για τη Πρόληψη, την Ανίχνευση, τη Διερεύνηση, ή τη Δίωξη Ορισμένων Ποινικών Αδικημάτων και την κατάργηση της απόφασης 2000/642/ΔΕΥ του Συμβουλίου.», καθώς και να καταστεί αποτελεσματική η εφαρμογή ορισμένων διατάξεων τόσο του υπό τροποποίηση νόμου όσο και:

1. oρισμένων διατάξεων της πράξης της Ευρωπαϊκής Ένωσης με τίτλο «Κανονισμός (ΕΕ) 2018/1805 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 σχετικά με την αμοιβαία αναγνώριση των αποφάσεων δέσμευσης και δήμευσης»,
2. ορισμένων διατάξεων του Τρίτου Μέρους, Τίτλος ΧΙ, της Συμφωνίας Εμπορίου και Συνεργασίας μεταξύ της Ευρωπαϊκής Κοινότητας Ατομικής Ενέργειας και του Ηνωμένου Βασιλείου της Μεγάλης Βρετανίας και της Βόρειας Ιρλανδίας που αφορούν τη δέσμευση και δήμευση,
3. των διατάξεων των άρθρων 7(2)(γ) και 19 της Σύμβασης του Συμβουλίου της Ευρώπης για τη Συγκάλυψη, Έρευνα, Κατάσχεση και Δήμευση Εσόδων από Εγκλήματα και τη Χρηματοδότηση της Τρομοκρατίας που αφορούν την παρακολούθηση τραπεζικών λογαριασμών διενεργούμενων μέσω αναγνωρισμένων λογαριασμών και αίτημα συμβαλλόμενου Μέρους για παρακολούθηση τραπεζικών συναλλαγών.

Σημειώνεται ότι η χρονική δέσμευση για τη μεταφορά των προνοιών της πιο πάνω

Οδηγίας στην εθνική έννομη τάξη ήταν η 1η Αυγούστου 2021, ενώ το νομοσχέδιο κατατέθηκε στη Βουλή στις 3 Δεκεμβρίου 2021.

Στο πλαίσιο της συζήτησης του νομοσχεδίου από την επιτροπή η εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι η τροποποίηση της βασικής νομοθεσίας κρίθηκε αναγκαία για την αποτελεσματικότερη εφαρμογή συγκεκριμένων διατάξεών της, αλλά και για την καλύτερη συνεργασία μεταξύ των αρμόδιων αρχών της Δημοκρατίας και του Ηνωμένου Βασιλείου μετά την αποχώρησή του από την Ευρωπαϊκή Ένωση.

Συναφώς, η εκπρόσωπος της Μονάδας Καταπολέμησης Αδικημάτων Συγκάλυψης ανέφερε ότι μέρος των προτεινόμενων τροποποιήσεων αποσκοπεί στην καλύτερη ενσωμάτωση στην εθνική έννομη τάξη των διατάξεων της πράξης της Ευρωπαϊκής Ένωσης με τίτλο «Κανονισμός (ΕΕ) 2018/1805 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 σχετικά με την αμοιβαία αναγνώριση των αποφάσεων δέσμευσης και δήμευσης».

Τα μέλη της επιτροπής εξέφρασαν επιφυλάξεις και προβληματισμούς αναφορικά με τις πρόνοιες του νομοσχεδίου που παρέχουν τη δυνατότητα έκδοσης διατάγματος ελέγχου τραπεζικού λογαριασμού και ζήτησαν περαιτέρω διευκρινίσεις από τις αρμόδιες υπηρεσίες. Ειδικότερα επισήμαναν ότι η εν λόγω ρύθμιση ενδεχομένως να χρησιμοποιηθεί για την αλίευση μαρτυρίας με επακόλουθο τη δημιουργία προβλημάτων στην εφαρμογή της. Περαιτέρω, ήγειραν ζητήματα σχετικά με τις προϋποθέσεις έκδοσης του εν λόγω διατάγματος και τις ασφαλιστικές δικλίδες που πρέπει να τεθούν, καθώς και ζητήματα σχετικά με την ερμηνεία συγκεκριμένων όρων.

Αναφορικά με τους πιο πάνω προβληματισμούς, η εκπρόσωπος της Μονάδας Καταπολέμησης Αδικημάτων Συγκάλυψης διευκρίνισε ότι οι πρόνοιες που αφορούν τη θεσμοθέτηση της δυνατότητας για έκδοση διατάγματος ελέγχου τραπεζικού λογαριασμού περιλήφθηκαν στο νομοσχέδιο με στόχο η Δημοκρατία να εκπληρώσει τις υποχρεώσεις της που απορρέουν από τη Σύμβαση του Συμβουλίου της Ευρώπης για τη Συγκάλυψη, Έρευνα, Κατάσχεση και Δήμευση Εσόδων από Εγκλήματα, η οποία κυρώθηκε με τον περί της Σύμβασης του Συμβουλίου της Ευρώπης για τη Συγκάλυψη, Έρευνα, Κατάσχεση και Δήμευση των Προϊόντων του Εγκλήματος και τη Χρηματοδότηση της Τρομοκρατίας (Κυρωτικό) Νόμο. Ειδικότερα, επισήμανε ότι η επιτροπή «Conference of the Parties» του Συμβουλίου της Ευρώπης, η οποία αξιολογεί την υιοθέτηση των άρθρων της εν λόγω σύμβασης από τα κράτη μέλη, σε σχετική έκθεσή της προέβη σε συγκεκριμένες εισηγήσεις προς τη Δημοκρατία. Επιπρόσθετα, κατέθεσε γραπτώς στην επιτροπή εισηγήσεις για περαιτέρω τροποποιήσεις διατάξεων της βασικής νομοθεσίας, δηλώνοντας ότι αυτές εκ παραδρομής δεν είχαν περιληφθεί στο κείμενο του νομοσχεδίου πριν από την κατάθεσή του στη Βουλή.

Σημειώνεται ότι η επιτροπή, παρά τις δοθείσες διευκρινίσεις, διατήρησε τις επιφυλάξεις και τους προβληματισμούς της επί της ουσίας των προνοιών του νομοσχεδίου που αφορούν στην έκδοση διατάγματος ελέγχου τραπεζικού λογαριασμού και έκρινε ότι η προτεινόμενη ρύθμιση χρήζει διεξοδικής μελέτης. Ως εκ τούτου και δεδομένου ότι δεν παρέχεται επαρκής χρόνος για τον σκοπό αυτό, εισηγήθηκε την απάλειψη των εν λόγω προνοιών, ώστε να καταστεί δυνατή η προώθηση του νομοσχεδίου στην ολομέλεια του σώματος προς ψήφιση, προκειμένου η Δημοκρατία να συμμορφωθεί προς την υποχρέωση εναρμόνισης της εθνικής νομοθεσίας με τη σχετική Οδηγία.

Η επιτροπή, υπό το φως των πιο πάνω και με τη σύμφωνη γνώμη της εκπροσώπου της Μονάδας Καταπολέμησης Αδικημάτων Συγκάλυψης, αποφάσισε την απάλειψη των προνοιών που αφορούν στην έκδοση διατάγματος ελέγχου τραπεζικού λογαριασμού από το κείμενο του νομοσχεδίου και την αναθεώρησή του, ώστε να περιληφθούν οι εισηγήσεις της Μονάδας Καταπολέμησης Αδικημάτων Συγκάλυψης, όπως αυτές κατατέθηκαν με γραπτό υπόμνημα.

Σημειώνεται ότι η επιτροπή επέφερε στο κείμενο του νομοσχεδίου εκτεταμένες τροποποιήσεις για σκοπούς διασαφήνισης των προνοιών του, καθώς και βελτίωσής του από νομοτεχνικής άποψης.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, λαμβάνοντας υπόψη τα πιο πάνω, κατέληξε στις ακόλουθες θέσεις:

1. Ο πρόεδρος της επιτροπής και τα μέλη της βουλευτές της κοινοβουλευτικής ομάδας του Δημοκρατικού Συναγερμού, καθώς και το μέλος της βουλευτής του Κινήματος Σοσιαλδημοκρατών ΕΔΕΚ υιοθετούν τους σκοπούς και τις επιδιώξεις του νομοσχεδίου, όπως το κείμενό του έχει αναθεωρηθεί σύμφωνα με τα πιο πάνω, και τάσσονται υπέρ της ψήφισής του σε νόμο.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και της κοινοβουλευτικής ομάδας του Δημοκρατικού Κόμματος, καθώς και το μέλος της βουλευτής του Εθνικού Λαϊκού Μετώπου επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

8 Μαρτίου 2022

Αρ. Φακ.: 23.01.062.228-2021

ΝΠ/ΝΧ/ΓΧ